
	COMISIA PENTRU MUNCĂ ŞI PROTECŢIE SOCIALĂ


	Bucureşti,
	15 iunie 2011

	Nr.
	27/766


R A P O R T

asupra propunerii legislative pentru modificarea alin.(2) al art.135 din Legea nr.411/2004 privind fondurile de pensii administrate privat
În conformitate cu prevederile art.95 din Regulamentul Camerei Deputaţilor, Comisia pentru muncă şi protecţie socială a fost sesizată, prin adresa nr. Plx 738 din 29 noiembrie 2010, cu dezbaterea pe fond a  propunerii legislative pentru modificarea alin.(2) al art.135 din Legea nr.411/2004 privind fondurile de pensii administrate privat.
La întocmirea prezentului raport Comisia a avut în vedere:

· avizul favorabil al Consiliului Legislativ (nr.741/14.06.2010)
· avizul favorabil al Comisiei juridice, de disciplină şi imunităţi (nr.31/1118/15.12.2010)

· avizul negativ al Comisiei pentru buget, finanţe şi bănci (nr.646/16.02.2011)

· punctul de vedere negativ al Guvernului (nr.2365/09.09.2010).

Propunerea legislativă are ca obiect de reglementare modificarea alin.(2) al art.135 din Legea nr.411/2004, în sensul eliminării prevederilor prin care se diminuează cuantumul sumei totale cuvenite pentru pensia privată cu penalităţile de transfer şi comisioanele legale, precum şi introducerea unui nou text care să prevadă ca suma totală cuvenită pentru pensia privată să nu poată fi mai mică decât valoarea contribuţiilor plătite, actualizată cu rata inflaţiei în perioada cuprinsă între data plăţii şi data ieşirii la pensie a participantului.
Comisia propune Plenului Camerei Deputaţilor respingerea iniţiativei legislative din următoarele considerente:
· sistemul românesc de pensii private obligatorii (Pilon II) oferă deja participanţilor săi trei garanţii foarte solide, reglementate prin lege, care asigură, atât pe termen scurt (trimestrial) cât şi pe termen mediu şi lung, obţinerea de performanţe investiţionale peste rata inflaţiei: 

· potrivit legii, activele fondurilor de pensii sunt integral separate, juridic, fizic şi contabil, de activele administratorului, iar fondurile de pensii nu pot intra niciodată în faliment; 

· garanţia contribuţiilor nete (la finalul perioadei de cotizare şi chiar la transferul între fonduri, niciun client nu va primi mai puţin la pensia privată decât sumele depuse, minus comisioanele de administrare); 

· garanţia randamentului minim relativ la piaţă (niciunui fond nu îi este permis, prin lege, să aibă randamente semnificativ mai reduse decât media pieţei, performanţa fondurilor fiind măsurată trimestrial. În caz de subperformanţă repetată, fondul este obligat să iasă din piaţă). 
· „garantarea inflaţiei” este imposibil de aplicat, nu doar „teoretic”, ci şi tehnic şi practic, întrucât pe piaţa financiară românească nu există nici un instrument care să poată furniza un randament garantat peste inflaţie, nici măcar titluri de stat cu randament garantat peste inflaţie. De asemenea, în ultimii 4 ani, de când Banca Naţională a României  (cea mai echipată şi performantă instituţie în această materie) funcţionează în regim de ţintire a inflaţiei, ţinta sa de inflaţie a fost îndeplinită în doar unul dintre cei 4 ani. În concluzie, nici măcar statul român nu poate oferi asemenea garanţii legate de nivelul inflaţiei.
· pentru fondurile de pensii private, un portofoliu optim din perspectiva rezultatelor pe termen lung îmbină instrumentele cu potenţial ridicat de câştig, dar şi cu volatilitate mai mare (de exemplu, acţiunile listate la burse) cu instrumentele mai sigure, dar cu potenţial mai redus de câştig (de exemplu, obligaţiunile), pentru diversificarea riscurilor. În condiţiile instituirii garanţiei propuse, fondurile de pensii ar urma să nu mai investească deloc în acţiuni, ceea ce ar limita drastic rezultatele pe termen lung şi ar duce la ratarea de oportunităţi de investiţii, iar în final pensiile participanţilor vor fi mai mici.
· un alt efect negativ major imediat al adoptării iniţiativei ar fi reducerea la zero a concurenţei între fondurile de pensii private, care ar adopta aceeaşi strategie investiţională excesiv de conservatoare, pentru minimizarea costurilor aferente garanţiei. Fondurile de pensii ar ajunge astfel la o alocare suboptimală a plasamentelor investiţionale, în defavoarea participanţilor.
· măsura ar plafona randamentele fondurilor şi ar scoate de pe piaţă, unul câte unul, fondurile de pensii, iar în final sistemul s-ar prăbuşi sub propriile costuri. Principalii perdanţi ai acestei măsuri sunt chiar participanţii.
Propunerea legislativă face parte din categoria legilor organice, conform prevederilor art.73 alin.(3) din Constituţia României, republicată.

În cadrul dezbaterilor, care au avut loc în mai multe şedinţe, au participat, în conformitate cu prevederile art.55 din Regulamentul Camerei Deputaţilor, republicat:

· d-l Gheorghe Ialomiţianu – ministru, Ministerul Finanţelor Publice

· d-l Nicolae Ivăşchescu – Secretar de Stat, Ministerul Muncii, Familiei şi Protecţiei Sociale 

· d-l Mircea Oancea – preşedinte, Comisia de Supraveghere a Sistemului de Pensii Private

· d-l Cristian Roşu – director general, Comisia de Supraveghere a Sistemului de Pensii Private

· d-l Radu Crăciun – şeful comitetului de investiţii al Asociaţiei pentru Pensiile Administrate Privat din România

· d-l George Bădescu, consilier juridic, Asociaţia pentru Pensiile Administrate Privat din România.

Raportul comisiei, de respingere a iniţiativei legislative, a fost adoptat cu majoritate de voturi (4 voturi împotrivă), în şedinţa din data de 7 iunie 2011.
La lucrările comisiei au fost prezenţi 26 deputaţi, din totalul de 27 membri ai comisiei.

Propunerea legislativă a fost respinsă de Senat în şedinţa din 24 noiembrie 2010.
Camera Deputaţilor este Cameră decizională, potrivit prevederilor art.75 din Constituţia României şi ale art.92 din Regulamentul Camerei Deputaţilor. 

PREŞEDINTE,




SECRETAR,


Victor Paul Dobre



Kerekes Karoly

Şef serviciu Elena Mesaroş



Întocmit,

Consultant parlamentar Lidia Vlădescu

